Botanická záhrada hlavného mesta Prahy

Botanická záhrada hlavného mesta Prahy (pôvodne Pražská botanická záhrada) je botanická záhrada v Prahe-Troji. Jej najznámejšou časťou je skleník Fata Morgana, ale k záhrade patrí tiež vonkajšia expozícia vrátane vinice. 

Názov záhrady je taktiež názvom mestskej organizácie, ktorá ju spravuje. Záhrada je stále v štádiu rozvoja, výstavba je plánovaná zhruba do roku 2017. K záhrade patrí celková plocha asi 52 hektárov (podľa iného zdroja 46,7 ha), z toho oplotená časť tvorí 27 ha. Riaditeľom záhrady je v súčasnosti Bohumil Černý.

História a časti záhrady 
Botanická záhrada Karlovej univerzity bola v Prahe už pred vznikom mestskej botanickej záhrady (od roku 1775) a pôvodne sa nachádzala na Smíchove. Nová botanická záhrada vznikla na základe uznesenia Národného výboru hl. mesta Prahy z 29. marca 1966, ktoré zriadilo túto botanickú záhradu ako osvetovo-náučné zariadenie určené pre krátkodobú rekreáciu obyvateľov Prahy, s prepojením vzdelávacej funkcie s vedeckými aktivitami Karlovej univerzity a Vysokej školy poľnohospodárskej v Prahe. Podľa pôvodného zámeru mala záhrada zaberať v Troji plochu 130 hektárov. K realizácii zvyšku pôvodného zámeru však došlo až o niekoľko desaťročí neskôr. V roku 1992 bola na ploche 3 hektárov otvorená tzv. úvodná expozícia. Jej dominantnou časťou je veľká lúka, na ktorej sa pravidelne konajú výstavy sôch. Obklopujú ju menšie expozície, rybníček a pod.

Japonská záhrada 
V máji 1997 pribudla expozícia japonskej záhrady, založená už v roku 1995. Japonská záhrada a expozícia Turecka a Stredomoria sa nachádzajú na rozlohe asi 1,5 hektára, z toho samotná japonská záhrada má rozlohu 0,67 hektára. V hlavnej časti tejto záhrady je umelý horský potôčik, japonské javory, rododendrony a bambusy. Vo vode žijú červené koi-kapre, symbol šťastia a blaženosti. Aj ďalšie prvky záhrady vyjadrujú japonskú symboliku. Časti záhrady sú prepojené plochou so zbierkou rastlín z vresovísk.

Vinica 
Od apríla 2004 je pre verejnosť sprístupnená pamiatkovo chránená vinica svätej Kláry, pochádzajúca prinajmenšom z 13. storočia, avšak v priebehu histórie niekoľkokrát rušená a znovu obnovovaná. Od 17. storočia patrila k Trojskému zámku. V rokoch 1950 – 1953 bola obnovená, od roku 1995 je v správe Pražskej botanickej záhrady. Svojou rozlohou 3,56 hektára je najväčšou pražskou vinicou a tvorí významný podiel z celkových 11 hektárov aktuálne registrovaných pražských viníc.

Skleník 
V júni 2004 bol otvorený tropický skleník Fata Morgana, ktorý leží mimo územia vlastnej botanickej záhrady. Od botanickej záhrady k nemu vedie lávka. Jeho vnútorné expozície sú rozdelené do 3 oddelených častí - tropická suchá, tropická vlhká a chladená. Tropická vlhká časť obsahuje i veľké akvárium (jazierko) s podvodným tunelom.

Severná expozícia 
V roku 2007 bola čiastočne otvorená tzv. Expozícia sever pri sídlisku Bohnice s pivonkovou lúkou, mokraďami a kvetenou Severnej Ameriky a Mexika.

Iné projekty

Externé odkazy 
 Pražská botanická záhrada 

Praha
Botanické záhrady v Česku